એક વખત ગુજરાતના પૂર્વ મુખ્યમંત્રી શંકરસિંહ વાઘેલાએ કહ્યું હતું કે 70 ટકા ગુજરાત માંસાહારી છે. એમ કહીને તેમણે પોતાની વાતના સમર્થનમાં ગુજરાતના કયા કયા વર્ગ અને કઈ કઈ જ્ઞાતિઓ માંસાહાર કરે છે તેના આધાર આપ્યા હતા. (આ એ વખતની વાત છે જ્યારે આધાર કાર્ડ ફરજિયાત નહોતું.) આમ છતાં આપણે કોઈનાય સમ ખાધા વિના કહી શકીએ કે રોજબરોજના જીવનમાં ગુજરાતીઓનો ખોરાક મોટા ભાગે શાકાહારી રહ્યો છે. શહેરના લોકો ઘઉંની રોટલી, દાળ-ભાત વગરે પર ઢળે તો ગામડાંની મહેનતકશ પ્રજા બાજરી-જુવાર જેવા ધાન્યને પસંદ કરે.